Isa se wittebrood in Phuket word ’n tragedie toe ’n tsoenami die eiland tref. Hoewel sy dit oorleef, verloor sy haar lewensmaat. Ná die reddingspogings, ná die noodvlug terug Suid-Afrika toe, is die nagmerrie egter nie verby nie. Terugflitse, skuldgevoelens en skrikwekkende drome teister haar. Die enigste stuk blydskap wat sy teruggebring het, is die baba wat sy nie geweet het sy dra terwyl die tsoenami oor hulle gewoed het nie.
In haar geheue is net dele van daardie verskriklike gebeure vasgevang. Dit besef sy opnuut toe sy onverwags die man teëkom wat haar lewe gered het. Maar ook wat hom betref, is daar iets wat haar geheue net nie wil loslaat nie. Al waarvan sy seker is, is dat daar iets tussen haar en hierdie man gebeur het. Of dit goed of sleg of albei was, weet sy nie, maar dit laat haar nie vry nie. Sy is ook nie seker of haar toenemende gevoel vir hom dankbaarheid, skuld of liefde is nie – al drie is immers moontlik in die gemoed van iemand wat byna alles verloor het.